《题李磐庵西潜图》
宋代·释宝昙

何人意行山水重，草木惊笑来天风。
茅檐鸡飞犬升屋，屐声疾奏邻家翁。
逢迎初非乃翁事，盆盎净洁求无同。
一犁春雨饱膏沐，千顷秋日加曈曨。
恭惟耕稼我自出，敢与造物论丰凶。
树间井亦颇寒冽，门前石不烦磨礲。
愿公藉石饮此水，鸭猪肥大牛羊丰。
杖藜吾父坐吾祖，日望四海宽租庸。
太平果在放船手，眩诗与画当无穷。

作者简介：释宝昙（一一二九～一一九七），字少云，俗姓许，嘉定龙游（今四川乐山）人。幼习章句业，已而弃家从一时经论老师游。后出蜀，从大慧于径山、育王，又从东林卐庵、蒋山应庵，遂出世，住四明仗锡山。归蜀葬亲，住无为寺。复至四明，为史浩深敬，筑橘洲使居，因自号橘洲老人。宁宗庆元三年示寂，年六十九（本集卷一○《龛铭》）。昙为诗慕苏轼、黄庭坚，有《橘洲文集》十卷。《宝庆四明志》卷九有传。　宝昙诗，以日本东山天皇元禄十一年戊寅织田重兵卫仿宋刻本（藏日本内阁文库）为底本。集外诗附于卷末。